Euroopan atomienergiayhteisön (Euratom) ja Amerikan yhdysvaltojen hallituksen välinen sopimus



Virallinen lehti nro 017 , 19/03/1959 s. 0309 - 0311

Suomenk. erityispainos Alue 11 Nide 1 s. 0005

Ruotsink. erityispainos Alue 11 Nide 1 s. 0005

Kreikank. erityispainos: Luku 11 Nide 1 s. 0003

Espanjank. erityispainos: Luku 12 Nide 1 s. 0024

Portugalink. erityispainos: Luku 12 Nide 1 s. 0024

UNTS 1959 VOL 335 s. 161

UN-18/06/1959-4783



I. SOPIMUS EURATOM-YHDYSVALLAT A - Euroopan atomienergiayhteisön (Euratom) ja Amerikan yhdysvaltojen hallituksen välinen sopimus Ottaen huomioon, että 25 päivänä maaliskuuta 1957 tehdyllä Rooman sopimuksella Belgian kuningaskunta, Saksan liittotasavalta, Ranskan tasavalta, Italian tasavalta Luxemburgin suurherttuakunta ja Alankomaiden kuningaskunta ovat perustaneet Euroopan atomienergiayhteisön (Euratom), jonka päämääränä on toteuttamalla ydinteollisuuden nopeaa rakentamista ja kasvua varten tarvittavat edellytykset myötävaikuttaa elintason nousuun jäsenvaltioissa ja muiden maiden kanssa käytävän kaupan kehittämiseen, Ottaen huomioon, että Amerikan yhdysvaltojen hallitus on perustanut kansainvälisen yhteistyöohjelman, jossa siihen osallistuville valtioille annetaan mahdollisuus saada hyväkseen atomienergian rauhanomaisen käytön edut niin laajasti kuin on mahdollista tekniikan kehitys ja yhteiset puolustus- ja turvallisuusnäkökohdat huomioon ottaen, Ottaen huomioon, että Euroopan atomienergiayhteisö (Euratom) ja Amerikan yhdysvaltojen hallitus ovat ilmaisseet yhteisen tahtonsa toteuttaa tiiviin yhteistyön atomienergian rauhanomaisen käytön alalla ja että Euroopan atomienergiayhteisö (Euratom) ja Amerikan yhdysvallat aikovat toteuttaa laajan ohjelman, jonka tuloksien odotetaan olevan yhteisen edun mukaisia, ja Ottaen huomioon, että sopimus yhteistyöstä atomienergian rauhanomaisen käytön alalla johtaisi hyödylliseen kokemuksien vaihtamiseen, aloittaisi sekä hallitusten että teollisuuden tasolla uuden aikakauden keskinäisesti hyödyllisille toiminnoille ja lujittaisi yhteisvastuullisuutta Euroopassa ja Atlantin toisella puolella, sopimuspuolet ovat sopineet seuraavaa: I artikla Sopimuspuolet ovat yhteistyössä sellaisten ohjelmien toteuttamisessa, joilla pyritään edistämään atomienergian rauhanomaista käyttöä. Tätä yhteistyötä toteutetaan ajoittain tarpeen mukaan ja sovittavien sääntöjen ja edellytysten mukaisesti, jollei sopimuspuoliin sovellettavista oikeudellisista säännöksistä muuta johdu. Erityisesti Amerikan yhdysvallat voimassa olevan lainsäädännön mukaisesti toteuttaa yhteistyön noudattaen vuoden 1954 atomienergialain, sellaisena kuin se on muutettuna, 123 jakson mukaisesti tehtyä yhteistyösopimusta. II artikla Tässä sopimuksessa ilmaisulla "sopimuspuolet" tarkoitetaan Euroopan atomienergiayhteisöä (Euratom), joka toimii komissionsa välityksellä, ja Amerikan yhdysvaltojen hallitusta. Ilmaisulla "sopimuspuoli" tarkoitetaan jompaakumpaa sopimuspuolista. III artikla Tämä sopimus tulee voimaan päivänä, jona kumpikin sopimuspuoli on saanut toiselta sopimuspuolelta kirjallisen ilmoituksen siitä, että se on täyttänyt tämän sopimuksen voimaan tulemiseksi laeissa ja valtiosäännössä asetetut vaatimukset. Tämän vakuudeksi alla mainitut täysivaltaiset edustajat ovat allekirjoittaneet tämän sopimuksen. Tehty Brysselissä 29 päivänä maaliskuuta 1958 ja Washingtonissa 19 päivänä kesäkuuta 1958 kahtena kappaleena englannin, ranskan, saksan, italian ja hollannin kielellä, ja jokainen kieli on yhtä todistusvoimainen. Amerikan yhdysvaltojen hallituksen puolesta: John Foster DULLES Lewis L. STRAUSS Euroopan atomienergiayhteisön puolesta: Louis ARMAND Enrico MEDI Paul DE GROOTE Heinz KREKELER E. M. J. A. SASSEN